- ઇડર તાલુકાના બડોલી, લાલપુર, કાનપુર, ગાંઠીયોલ, ભાણપુર, વડીયાવીર સહિતના પંથકમાં ગુરૂવારે ધોધમાર વરસાદ વરસતા ખેડૂતો ખુશખુશાલ થઇ ગયા હતા. બડોલી ગામમાં નીચાણવાળા વિસ્તારોમાં પણ પાણી ભરાઇ ગયા હતા. અસહ્ય બાફ અને ઉકળાટ બાદ વરસેલા વરસાદથી વાતાવરણમાં ઠંડક ફેલાઇ હતી. ચોમાસાની શરૂઆતમાં જ બડોલી પંથકમાં પ્રથમ વરસાદ સારો થતા ખેડૂતોમાં હર્ષની લાગણી જોવા મળી હતી. કાનપુર પાસેથી પસાર થતી ભેંસકા નદીમાં પણ નવા નીર આવતા લોકો નદીના નીર જોવા માટે ઉમટયા હતા. તો બીજી તરફ ખેડૂતોએ પણ સારા વરસાદની આશાએ ખેતરો ખેડીને વાવણી કાર્ય પુરજોશમાં શરૂ કરી દીધુ છે.